Diari Oficial de la Generalitat Valenciana


Sumari del DOGV 4459, del 13-03-2003 (2003/3013)

RESOLUCIÓ 7 de març de 2003, del secretari general de la Presidència, per la qual es regulen i convoquen ajudes per als centres valencians en l'exterior de la Comunitat Valenciana, en virtut de la delegació establida en l'article 3 del Decret 9/2002, de 5 de setembre, del president de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4459

Data del DOGV
:   13-03-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/3013


Data del document
:   07-03-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * suport econòmic
    * associació
    * cultura regional
    * relació cultural
    * ajuda pública
    * societat sense fins de lucre

RESOLUCIÓ 7 de març de 2003, del secretari general de la Presidència, per la qual es regulen i convoquen ajudes per als centres valencians en l'exterior de la Comunitat Valenciana, en virtut de la delegació establida en l'article 3 del Decret 9/2002, de 5 de setembre, del president de la Generalitat Valenciana. [2003/3013]
  
L'Estatut d'Autonomia, en el seu article 2, establix que correspon a la Generalitat Valenciana, en l'àmbit de les seues competències, «fomentar el desenrotllament de les peculiaritats del poble valencià i facilitar la participació dels valencians en la vida política, econòmica, cultural i social». En este sentit, l'article 14.g) de la Llei de la Generalitat Valenciana 5/1983, de 30 de desembre, de Govern Valencià, atribuïx al president de la Generalitat l'exercici d'esta funció.
  
D'altra banda, l'article 4 de l'Estatut d'Autonomia indica qui gaudix de la condició de valencià, fent expressa menció en el seu apartat 2 a «els ciutadans espanyols residents en l'estranger que hagen tingut el seu últim veïnat administratiu a la Comunitat Autònoma Valenciana, i acrediten la dita condició en el corresponent consolat d'Espanya. El mateix règim s'aplicarà als seus descendents inscrits com a espanyols, si així ho sol·liciten en la forma que ho determine la llei de l'Estat»
  
El desenrotllament experimentat pels centres valencians en l'exterior en els últims anys i la labor realitzada per estos per a fomentar la cultura i les tradicions valencianes fora de la Comunitat Valenciana, necessiten un continu suport dels organismes públics, en orde a facilitar-los els mitjans materials per al compliment dels seus fins i realització de les seues activitats, així com per a la modernització i ampliació de les seues seus i instal·lacions.
  
La greu situació econòmica per la que travessen alguns països del Con Sud americà ha afectat els col·lectius de valencians residents en ells. Per això, es continua dedicant especial atenció en esta convocatòria a subvencionar les despeses dels centres en medicaments, alimentació i altres programes d'assistència social per als emigrants valencians en situació de necessitat.
  
En conseqüència, fent ús de les facultats que em conferix l'article 3 del Decret 9/2002, de 5 de setembre, del president de la Generalitat Valenciana, sobre delegació de competències, així com la normativa pertinent de la Llei d'Hisenda Pública de la Generalitat Valenciana, Text Refós aprovat per Decret Legislatiu de 26 de juny de 1991, del Consell de la Generalitat Valenciana, resolc:
  
Primer
  
Convocar ajudes per als centres valencians en l'exterior de la Comunitat Valenciana i aprovar les bases per què es regirà la seua concessió, que s'inclouen com annex de la present resolució, d'acord amb les consignacions pressupostàries que establix la Llei de Pressupostos de la Generalitat Valenciana per a l'exercici de 2003.
  
Segon
  
L'import d'estes subvencions serà finançat a càrrec de la línia T2398000 del programa 112.40, del pressupost de la Generalitat Valenciana per al 2003, per una quantia màxima de cent seixanta-dos mil tres-cents euros (162.300,00 euros).
  
Tercer
  
Contra la present resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà a la seua publicació, de conformitat amb el que preveu els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé un recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos comptats des del dia següent a la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
  
València, 7 de març de 2003.- El secretari general de la Presidència, per delegació (Art. 3 Decret 9/2002, del president de la Generalitat Valenciana): Vicente Gomis Cerdán.
  
ANNEX
  
Bases de la convocatòria
  
Disposicions comunes
  
Primera. Accions per donar suport
  
Les ajudes establides podran anar destinades a les actuacions següents:
  
a) Organització d'activitats culturals, d'orientació i informació; programes formatius i de difusió de la cultura de la Comunitat Valenciana entre col·lectius d'emigrants valencians; programes d'assistència social dirigits a estos; i despeses de funcionament dels centres que desenrotllen dites activitats.
  
b) Creació, modernització o actualització de les seus, les instal·lacions i l'equipament dels centres valencians en l'exterior de la Comunitat Valenciana.
  
Segona Beneficiaris de les ajudes
  
Podran ser beneficiaris de les ajudes els centres valencians en l'exterior de la Comunitat Valenciana, entenent-se com tals les entitats associatives, fundacionals i altres persones jurídiques sense ànim de lucre, legalment constituïdes en la data de publicació d'esta resolució en el país o comunitat autònoma que es troben assentades, amb la denominació que lliurement s'hagen atorgat, que tinguen com a objectiu preferent, arreplegat en els seus estatuts, el manteniment de vincles culturals i socials amb el poble valencià, la seua història, la seua llengua i la seua cultura.
  
Els centres valencians en l'exterior hauran d'acreditar que estan legalment constituïts i inscrits en el registre d'associacions del seu país de residència o comunitat autònoma en la data de publicació d'esta resolució, aportant certificat original expedit pel dit registre o còpia degudament compulsada del dit document. Els centres que hagueren rebut ajudes econòmiques de la Generalitat Valenciana en algun dels tres anteriors exercicis podran substituir este document per una declaració jurada del seu president o representant en què es faça constar que continuen inscrits en el registre corresponent.
  
Tercera. Tipus d'ajudes
  
Les ajudes seran de tipus econòmic, de quantia variable segons el cost de l'acció que es projecte.
  
Quarta. Presentació de sol·licituds i termini
  
1. Les sol·licituds per a l'obtenció de les ajudes regulades per la present resolució hauran de dirigir-se a la Direcció General de Relacions Externes i es presentaran en el model normalitzat (que figura en l'annex I d'esta resolució) en el Registre General de la Presidència, ubicat en el carrer de l'Historiador Chabás, 2 (CP 46045) de València, o tramitar-les per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'acompanyar-se, a més de la documentació que per a cada una de les ajudes s'establix concretament en els corresponents apartats d'esta resolució, dels documents que a continuació es relacionen:
  
a) Document que acredite el reconeixement legal del centre, en els termes expressats en la dispoción comuna segona punt 2 de la present resolució.
  
b) Memòria descriptiva de les actuacions o els projectes per als que se sol·licita la subvenció, amb expressió de les fases i terminis de realització.
  
c) Pressupost detallat de les actuacions o projectes per als que se sol·licita l'ajuda per partides, o factures proforma, i el pressupost total del centre.
  
d) Fitxa de manteniment de tercers (model oficial on consten les dades del sol·licitant, les seues dades bancàries, la seua firma i el certificat de conformitat de l'entitat financera). Este document només es presentarà en el supòsit d'associacions que presenten sol·licitud d'ajudes econòmiques a la Generalitat Valenciana per primera vegada, o en el cas que les entitats beneficiàries hagen canviat les seues dades bancàries respecte a exercicis anteriors.
  
e) Relació nominal dels socis que pertanyen a l'entitat, firmada o autentificada pel seu president.
  
f) Així mateix, els sol·licitants acreditaran estar al corrent de les obligacions tributàries davant de la hisenda estatal i de la Comunitat Valenciana, així com davant de la Seguretat Social, d'acord amb el que establix a l'article 47.7 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana. Els centres valencians que estiguen ubicats fora d'Espanya podran substituir el requisit assenyalat en este apartat per una declaració jurada del seu president o representant que l'entitat està exempta d'obligacions tributàries i enfront de la Seguretat Social a Espanya.
  
3. Els sol·licitants podran executar els projectes sense esperar que la concessió de les ajudes es produïsquen i sense que això prejutge la decisió que finalment s'adopte.
  
4. Les sol·licituds es presentaran en el termini de 30 dies naturals, comptats a partir del dia següent a la publicació d'esta resolució.
  
Quinta. Criteris d'avaluació de les sol·licituds
  
Per a la concessió de les ajudes es valorarà, entre altres aspectes, l'interés cultural i social de les activitats i els projectes dels centres, valorats en funció de la seua màxima adequació als objectius indicats en la disposició comuna primera d'esta resolució, el nombre de socis o afiliats al centre, així com aquells criteris de valoració especificats per a cada tipus d'ajuda en la present resolució.
  
Sexta. Resolució de la concessió d'ajudes
  
1. La Direcció General de Relacions Externes podrà demanar del sol·licitant l'aportació addicional d'altres documents o dades complementàries que estime necessàries per a resoldre sobre la sol·licitud presentada.
  
2. Les ajudes es concediran per resolució del secretari general de la Presidència, a proposta de la comissió avaluadora formada per les següents persones:
  
- La directora general de Relacions Externes, que actuarà com a presidenta.
  
- El cap del Servici d'Accions Institucionals, que actuarà com a secretari.
  
- La secretària general administrativa de la Presidència o persona en qui delegue.
  
La Comissió Avaluadora se sotmetrà, pel que fa al seu règim de funcionament a allò que s'ha disposat per als òrgans col·legiats en el Capítol II del Títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El secretari general, a proposta de la Comissió Avaluadora, podrà declarar deserta, totalment o parcialment, l'adjudicació de les ajudes convocades, reservant-se la facultat d'interpretar el contingut de la present resolució als efectes d'adjudicació d'ajudes.
  
4. La resolució de concessió de les ajudes es dictarà i notificarà en el termini de sis mesos a partir del dia següent a la publicació en el Diari Oficial de la Generalitat Valenciana de la present resolució del secretari general de la Presidència per la qual es regulen i convoquen estes ajudes. Vençut este termini sense que s'haja dictat i notificat resolució expressa, els interessats podran entendre desestimades les seues pretensions per silenci administratiu.
  
5. La resolució d'adjudicació serà notificada als centres seleccionats, sense perjuí de la seua publicació en el Diari Oficial de la Generalitat Valenciana.
  
Sèptima. Control de les accions
  
La Direcció General de Relacions Externes podrà comprovar en qualsevol moment les dades declarades pels sol·licitants. En el cas que es comprove la falsedat d'estes dades, el sol·licitant perdrà el dret a la subvenció, sense perjuí d'altres responsabilitats que procedisquen.
  
Octava. Justificació i liquidació de les ajudes concedides
  
1. La liquidació de les ajudes s'efectuarà una vegada executat el projecte o l'activitat en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que establix el punt anterior, els beneficiaris, una vegada executat el projecte o l'activitat en la seua totalitat o en les fases previstes i, en tot cas, amb anterioritat al 15 de novembre de 2003, hauran de presentar:
  
a) Factures de la despesa efectuada, d'acord amb la normativa vigent. En les subvencions per a inversions, l'acreditació del seu pagament s'efectuarà per qualsevol de les formes acceptades per la normativa i els usos vigents.
  
b) Certificat del secretari o president del centre, sobre justificació del compliment de la finalitat per a la qual es va concedir la subvenció i de l'aplicació dels fons percebuts.
  
c) Els centres que presenten justificants en moneda estrangera hauran d'acompanyar igualment un document expedit per una entitat bancària del país d'origen en què se certifique l'equivalència de la dita moneda amb l'euro dins de l'any en curs. En cas de països amb forta devaluació o apreciació de la moneda nacional, es podran presentar certificats d'equivalència mensuals o trimestrals, corresponents al període entre l'1 de gener i el 15 de novembre del 2003, aplicant el dit canvi a les factures emeses durant eixe mes o trimestre.
  
3. Si, arribat el 15 de novembre de 2003, no ha sigut aportada la documentació assenyalada en el punt anterior, s'entendrà que el beneficiari renuncia a la subvenció concedida.
  
4. S'autoritza el lliurament d'un percentatge de cada subvenció concedida, en funció de les successives justificacions que presenten els centres beneficiaris al llarg de l'exercici pressupostari, sense possibilitat d'efectuar cap avanç, segons els percentatges següents :
  
a) Per a efectuar el primer lliurament haurà de justificar-se com a mínim el 40% de la subvenció concedida.
  
b) En les successives justificacions hauran d'aportar-se justificants per el 30% almenys de la subvenció concedida.
  
D'esta manera, es presentaran com a màxim tres justificacions al llarg de l'exercici, sense perjuí de poder efectuar el lliurament d'una sola vegada quan s'aporten justificants pel total de la subvenció concedida.
  
Novena. Obligacions del beneficiari
  
1. L'alteració d'alguna de les característiques del projecte aprovat com l'incompliment de condicions i terminis establits en la resolució, la no execució parcial de la inversió, la falta de justificació de les despeses efectivament realitzats i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen del cost del projecte o activitat, podrà donar lloc a la minoració de la subvenció concedida.
  
2 . Procedirà el reintegrament de les quantitats percebudes per part del beneficiari i l'exigència de l'interés de demora des del moment del pagament de la subvenció en els casos següents:
  
- Incompliment de l'obligació de justificació.
  
- Obtenció de la subvenció sense reunir-hi les condicions requerides.
  
- Incompliment de la finalitat per a la que la subvenció va ser conceida.
  
- Incompliment de les condicions imposades als beneficiaris amb motiu de la concessió de la subvenció.
  
En la tramitació del procediment es garantirà, en tot cas, el dret de l'interessat a l'audiència.
  
3. Són obligacions del beneficiari:
  
- Realitzar l'activitat o adoptar el comportament que fonamenta la concessió de la subvenció.
  
- Acreditar davant de l'entitat que concedix o, si és procedent, davant de l'entitat col·laboradora, la realització de l'activitat o l'adopció del comportament, així com el compliment dels requisits i condicions que determinen la concessió o gaudi de l'ajuda.
  
- El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
- Comunicar a l'entitat que concedix o a l'entitat col·laboradora, si és procedent, l'obtenció de subvencions, o ajudes per a la mateixa finalitat, procedent de qualssevol administracions o ens públics.
  
4. En la difusió de les activitats subvencionades s'haurà de fer constar de manera explícita el suport de la Presidència de la Generalitat Valenciana.
  
Ajudes per a les activitats i despeses de funcionament
  
Desena. Objecte i beneficiaris
  
1. L'objecte d'estes ajudes és l'organització d'activitats culturals, d'orientació i informació; els programes formatius i de difusió del valencià entre col·lectius d'emigrants valencians; els programes d'assistència social per a valencians en situació de necessitat; i les despeses de funcionament dels centres que desenrotllen dites activitats.
  
2. Els sol·licitants han de ser centres valencians en l'exterior de la Comunitat Valenciana, segons el que establix la disposició comuna segona de la present resolució.
  
Onzena. Quantia de les ajudes i criteris d'avaluació
  
1. Les ajudes consistiran en la concessió de subvencions, d'acord amb les quanties següents:
  
a) Subvenció que podrà aconseguir fins a l'import total del seu cost per als supòsits d'organització d'activitats culturals, d'orientació i informació, cursos de valencià, i programes d'assistència social.
  
b) Subvenció de fins a un 100% del cost de les despeses totals de funcionament dels centres.
  
2. L'import d'estes subvencions serà finançat a càrrec de la línia T0600000 del programa 112.40, del pressupost de la Generalitat Valenciana per a 2003, per una quantia màxima de dos-cents setanta mil quatre-cents euros (270.400,00 euros).
  
3. Els criteris d'avaluació seran els següents:
  
a) Interés cultural i social de les activitats anuals dels centres, valorat en funció de la seua màxima adequació als objectius indicats en les disposicions comunes primera i segona d'esta resolució.
  
b) Pressupost anual del centre.
  
c) Nombre de socis o afiliats al centre.
  
Dotzena. Presentació de sol·licituds
  
1. Les sol·licituds per a l'obtenció de les ajudes a què es referix el present títol es presentaran acompanyades, a més de la documentació establida amb caràcter general, de la següent que procedisca:
  
a) Memòria descriptiva de les activitats culturals per a les quals se sol·licita la subvenció, amb les dades següents :
  
a.1. Títol de les activitats.
  
a.2. Actes a desenrotllar.
  
a.3. Dates i lloc de celebració.
  
a.4. Altres consideracions d'interés.
  
b) Si se sol·licita subvenció per a la contractació de professors, es farà constar en la memòria descriptiva les dades següents:
  
b.1. Professor contractat, especificant la seua identificació i titulació.
  
b.2. Data i lloc de realització del curs.
  
b.3. Nombre d'hores lectives.
  
b.4. Nombre d'alumnes que seguixen les classes impartides.
  
c) Si se sol·licita subvenció per a programes d'assistència social per als seus associats o altres valencians residents en l'exterior, els centres han d'aportar una memòria descriptiva dels programes, concretant els procediments de selecció de les persones que s'hagen tingut en compte, així com la seua identificació i la descripció de la seua situació carencial. Dins d'estes ajudes es podran contemplar les referides a la manutenció o allotjament dels afectats (quan estos es realitzen en centres assistencials), medicaments, assistència sanitària, i infortunis familiars d'extraordinària gravetat.
  
d) Si se sol·licita subvenció per a despeses de funcionament, es farà constar en el pressupost del centre la relació de totes estes despeses i la seua distribució per partides.
  
Ajudes per a modernització, actualització o millora de les seus i instal·lacions
  
Tretzena. Objecte, beneficiaris i condicions
  
1. L'objecte d'estes ajudes és potenciar la creació, modernització o actualització de les seus, les instal·lacions i l'equipament dels centres valencians en l'exterior de la Comunitat Valenciana, amb especial incidència en la millora de l'equipament dels centres per mitjà de la introducció de tecnologia ofimàtica i informàtica.
  
2. Els sol·licitants han de ser centres valencians en l'exterior de la Comunitat Valenciana, segons el que establix la disposició comuna segona de la present resolució.
  
3. El destí de l'ajuda haurà de ser l'execució de les inversions que es detallen a continuació, en seus o instal·lacions preexistents, o com a conseqüència de noves obertures:
  
a) Obres de construcció, condicionament i reforma de locals.
  
b) Adquisició de locals o instal·lacions.
  
c) Immobilitzat material nou
  
Catorzena. Quantia de les ajudes i criteris d'avaluació
  
1. Les ajudes consistiran en la concessió de subvencions, d'acord amb les quanties següents:
  
a) Subvenció que podrà aconseguir fins a l'import total del seu cost per als supòsits d'adquisició d'immobilitzat material nou, així com el condicionament i la reforma de locals.
  
b) Subvenció de fins un 75% del cost de les obres de construcció de locals, així com d'adquisició de locals o instal·lacions.
  
2. L'import d'estes subvencions serà finançat a càrrec de la línia T2398000 del programa 112.40, del pressupost de la Generalitat Valenciana per a 2003, per una quantia màxima de cent seixanta-dos mil tres-cents euros (162.300,00 euros).
  
3. Els criteris d'avaluació seran els següents:
  
a) Incidència del projecte per a la modernització, actualització o millora de les seus o instal·lacions del centre.
  
b) Millora dels sistemes de comunicació del centre, en especial amb la Generalitat Valenciana i la resta de centres valencians en l'exterior, per mitjà de la introducció de tecnologia ofimàtica i informàtica.
  
c) Incidència del projecte per a la captació de nous socis, especialment dels jóvens.
  
d) Pressupost total del centre.
  
e) Nombre de socis o afiliats al centre.
  
Quinzena. Presentació de sol·licituds
  
1. Les sol·licituds per a l'obtenció de les ajudes a què es referix el present títol es presentaran acompanyades, a més de la documentació establida amb caràcter general, d'un avantprojecte on conste:
  
a) Memòria detallada del projecte a desenrotllar, indicant terminis d'execució del mateix (entre el 01.01.2003 i el 15.11.2003).
  
b) Plans de situació i distribució actual i futura (si es produïxen modificacions amb la inversió proposada).
  
c) Pressupostos o factures proforma de la inversió projectada.